Neuvoston direktiivi 63/262/ETY, annettu 2 päivänä huhtikuuta 1963, yksityiskohtaisista säännöksistä vapauden saavuttamiseksi sijoittautua hylätyille tai yli kahden vuoden ajan viljelemättömille maatiloille



Virallinen lehti nro 062 , 20/04/1963 s. 1326 - 1328

Suomenk. erityispainos Alue 6 Nide 1 s. 0006

Tanskank. erityispainos: Sarja I Alue 1963-1964 s. 0020

Ruotsink. erityispainos Alue 6 Nide 1 s. 0006

Englannink. erityispainos: Sarja I Alue 1963-1964 s. 0020

Kreikank. erityispainos: Luku 06 Nide 1 s. 0019

Espanjank. erityispainos: Luku 06 Nide 1 s. 0019

Portugalink. erityispainos: Luku 06 Nide 1 s. 0019



NEUVOSTON DIREKTIIVI, annettu 2 päivänä huhtikuuta 1963, yksityiskohtaisista säännöksistä vapauden saavuttamiseksi sijoittautua hylätyille tai yli kahden vuoden ajan viljelemättömille maatiloille (63/262/ETY) EUROOPAN TALOUSYHTEISÖN NEUVOSTO, joka ottaa huomioon Euroopan talousyhteisön perustamissopimuksen ja erityisesti sen 54 artiklan 2 ja 3 kohdan, ottaa huomioon sijoittautumisvapauden rajoitusten poistamiseksi annetun yleisen toimintaohjelman (1) ja erityisesti sen IV osaston F jakson 1 alakohdan, ottaa huomioon komission ehdotuksen, ottaa huomioon Euroopan parlamentin lausunnon (2), ottaa huomioon talous- ja sosiaalikomitean lausunnon, sekä katsoo, että sijoittautumisvapauden rajoitusten poistamiseksi annettuun yleiseen toimintaohjelmaan sisältyy erityinen aikataulu tämän vapauden saavuttamiseksi maataloudessa; siinä otetaan huomioon maataloustoiminnan erityisluonne; ensimmäinen tämän aikataulun mukaisista toimenpiteistä on kaikkien sijoittautumisvapauden rajoitusten poistaminen heti hylättyjen tai yli kahdeksi vuodeksi viljelemättömäksi jätettyjen maatilojen osalta; rajoitukset, jotka koskevat oikeutta siirtyä tilalta toiselle jäävät kuitenkin edelleen voimaan, jotta varmistettaisiin tämän direktiivin asianmukainen soveltaminen, on välttämätöntä määritellä mitä tarkoitetaan hylätyllä tai yli kahden vuoden ajan viljelemättömällä maatilalla, yleiseen toimintaohjelmaan sisältyvän aikataulun mukaisesti maataloustoiminnan sijoittautumisvapauden rajoitukset poistetaan vaiheittain, minkä vuoksi tässä direktiivissä tarkoitetuille edunsaajille olisi annettava asiakirja, jolla vahvistetaan oikeuksien laajuus vastaanottavassa valtiossa, ja se jäsenvaltio, josta asianomainen tulee, ei saisi myöntää sijoittautumisen edellytyksiä vääristäviä avustuksia; erityisavustuksen, jota nykyisin usein annetaan sijoittautumisen valmistelua ja toteuttamista varten, ei tulisi katsoa muodostavan tällaista avustusta, ON ANTANUT TÄMÄN DIREKTIIVIN: 1 artikla Jäsenvaltioiden tulee jäljempänä säädetyllä tavalla poistaa kaikki sellaiset rajoitukset sijoittautumisvapauden rajoitusten poistamiseksi annetun yleisen toimintaohjelman I osastossa tarkoitetuilta henkilöiltä, jäljempänä `edunsaajat`, jotka koskevat heidän oikeuttaan ryhtyä harjoittamaan tai harjoittaa maatalouden toimintaa itsenäisinä ammatinharjoittajina hylätyillä tai yli kahden vuoden ajan viljelemättömillä maatiloilla. 2 artikla Tämän direktiivin säännöksiä sovellettaessa `hylätyillä tai yli kahden vuoden ajan viljelemättömillä maatiloilla` tarkoitetaan jokaista viljelykelpoista maapalstaa tai viljelykelpoisten maapalstojen ryhmää, joka on ollut kesannolla yli kaksi vuotta ja täyttää kyseisen jäsenvaltion kansalaisiin sovellettavat vaatimukset, erityisesti maatilan pinta-alan vähimmäisvaatimusten osalta. Määritelmä ei koske vuoroviljelymenetelmän vuoksi kesannolla olevaa maata. Sitä, onko jollakin ensimmäisessä alakohdassa tarkoitetulla maapalstalla tai maapalstojen ryhmällä maataloustarkoitukseen käytettäviä tai siihen tarkoitukseen käytettäväksi aiottuja rakennuksia, ei oteta huomioon tätä määritelmää sovellettaessa. 3 artikla Tässä direktiivissä `maataloustoiminnalla` tarkoitetaan yleisen toimintaohjelman liitteeseen V sisältyvää toimintaa (YK:n toimialaluokituksen pääryhmästä 01 maatalous, YK:n tilastotoimisto, Statistical Papers, Series M, n:o 4, Rev. 1, New York, 1958) ja erityisesti: a) yleismaanviljelyä mukaan lukien peltokasvien- ja viininviljely; hedelmien, pähkinöiden, siementen, vihannesten, kukkien ja koristekasvien viljelyä sekä avomaalla että kasvihuoneessa, b) karjan, siipikarjan, kanien, turkis- tai muiden eläinten, mehiläisten kasvattamista ja lihan, maidon, villan, nahkojen ja turkisten, munien, hunajan tuotantoa. Metsänhakkuuta, metsämaiden kaupallista hyväksikäyttöä sekä metsänistutusta ja uudelleenmetsitystä voidaan harjoittaa 2 artiklassa määritellyillä maapalstoilla aputoimintana, mikäli tällainen toiminta on yhdenmukainen jäsenvaltion sisäisen lainsäädännön ja erityisesti maaperän hyväksikäyttöä koskevien suunnitelmien kanssa. 4 artikla 1. Poistettavat rajoitukset on esitetty yleisen toimintaohjelman III osastossa. Jokaisen jäsenvaltion on erityisesti huolehdittava, että tässä direktiivissä tarkoitetuilla edunsaajilla on oikeus samoin edellytyksin sekä oikeuksin ja velvollisuuksin kuin sen omilla kansalaisilla: a) laillisesti sekä hankkia, vuokrata tai saada käyttöönsä luvan nojalla mikä tahansa 2 artiklan säännökset täyttävä tila tai käyttää tai hyödyntää sitä taikka käyttää etuosto-oikeutta koko tilan tai sen osan myynnin yhteydessä; b) saada kaikkia 2 artiklan säännökset täyttävien tilojen ostamista, hyödyntämistä tai hoitoa varten tarjolla olevia yleisiä tai erityisiä luotto-, avustus- tai tukimuotoja mukaan luettuina ohjelmien mukaiset toimenpiteet maatilatalouden rakenteen parantamiseksi; c) olla jäseninä osuuskunnissa tai johtotehtävissä tehtävistä riippumatta tai olla jäsenenä missä tahansa yhteistä etua varten perustetuissa maatalousyhdistyksissä tai muodostaa tällaisia yhdistyksiä, joiden tulee yhtäläisesti olla avoimia vastaanottajavaltion kansalaisille. 2. Poiketen 1 kohdan säännöksistä ja kunnes yleisen toimintaohjelman IV osaston F jakson 3 alakohdan toisen virkkeen säännökset on pantu täytäntöön, jäsenvaltioilla, jotka perustamissopimuksen tullessa voimaan sovelsivat tällaista rajoitusta, tulee säilyä oikeus vaatia tässä direktiivissä tarkoitettuja edunsaajia hankkimaan lupa ennen siirtymistään tilalle, joka ei täytä 2 artiklassa säädettyjä edellytyksiä. 5 artikla 1. Jäsenvaltioiden on huolehdittava, että tässä direktiivissä tarkoitetut edunsaajat voivat oikeutensa nojalla sijoittautua hylätyille tai viljelemättömille maatiloille samoin edellytyksin kuin niiden omat kansalaiset pelkästään ilmoituksen perusteella ja ilman edeltäkäsin hankittavaa lupaa. 2. Jokainen toimivaltaisen viranomaisen esittämä väite, jonka mukaan yksi tai useampi 1, 2 ja 3 artiklan säännöksessä tarkoitettu edellytys ei täyty, on, jotta se olisi oikeudellisesti pätevä, saatettava asianomaisen henkilön tietoon kahden kuukauden kuluessa siitä, kun henkilö on ilmoittanut toimivaltaiselle viranomaiselle aikomuksestaan sijoittautua tässä direktiivissä tarkoitettuna edunsaajana, paitsi jos kyseessä on petoksellinen toiminta. 3. Jäsenvaltioiden on varmistettava tässä direktiivissä tarkoitetuille edunsaajille mahdollisuus hakea muutosta päätökseen, jossa toimivaltainen viranomainen vastustaa heidän aikomaansa sijoittautumista. 4. Niiden jäsenvaltioiden, joissa yleisesti edellytetään, että toisen jäsenvaltion kansalainen, joka ryhtyy harjoittamaan 3 artiklassa tarkoitettua toimintaa, hankkii sitä varten erityisen ulkomaalaisille tarkoitetun toimiluvan, on annettava tässä direktiivissä tarkoitetuille edunsaajille heidän anomuksestaan ja veloituksetta 2 kohdassa säädetyn määräajan päätyttyä erillinen todistus, jossa todetaan heidän erityisolosuhteensa ja 4 artiklan mukainen oikeutensa yhtäläiseen kohteluun valtion omiin kansalaisiin nähden. 6 artikla 1. Jäsenvaltio ei saa myöntää kansalaisilleen, jotka lähtevät maasta sijoittautuakseen tämän direktiivin mukaisesti, maastamuuttoa varten tai siitä johtuen, suoraa tai välillistä rahallista tai muunlaista avustusta, joka saattaisi johtaa sijoittautumisen edellytysten vääristymiseen vastaanottavassa valtiossa. 2. Seuraavia ei tule pitää sijoittautumisen edellytyksiä vääristävinä avustuksina: a) hallinnollinen, tekninen tai sosiaalinen sijoittautumiseen liittyvä avustaminen, jota annetaan tässä direktiivissä tarkoitetuille edunsaajille sen jäsenvaltion, josta hän tulee, ja vastaanottavan jäsenvaltion toimivaltaisten viranomaisten valtuuttamien ja valvomien yksiköiden ja toimielinten yhteistyön puitteissa; b) rahallinen tai aineellinen avustaminen, jonka se jäsenvaltio, josta edunsaaja tulee, antaa avustaakseen edunsaajaa kuljettamaan itsensä, perheensä, henkilökohtaisen omaisuutensa, tarvikkeensa, karjansa ja maataloustyökalunsa vastaanottavan valtion rajalle asti. 7 artikla 1. Jäsenvaltioiden on viimeistään kuukauden kuluttua tämän direktiivin tiedoksi antamisesta ilmoitettava komissiolle kaikki lakien, asetusten tai hallinnollisten määräysten säännökset ja hallinnolliset käytännöt, jotka valtioiden alueella koskevat erityisesti hylättyjen tai viljelemättömien maatilojen hankkimista, vuokraamista, viljelemistä sopimuksen tai erityisluvan perusteella, hyödyntämistä ja hoitamista. 2. Jäsenvaltioiden on saatettava tämän direktiivin noudattamisen edellyttämät toimenpiteet voimaan kuuden kuukauden kuluessa sen tiedoksi antamisesta ja ilmoitettava siitä viipymättä komissiolle. 8 artikla Tämä direktiivi on osoitettu kaikille jäsenvaltioille. Tehty Brysselissä 2 päivänä huhtikuuta 1963. Neuvoston puolesta Puheenjohtaja Eugène SCHAUS (1) EYVL N:o 2, 15.1.1962, s. 36/62 (2) EYVL N:o 134, 14.12.1962, s. 2864/62